**Z A K L J U Č C I**

sa 22. sjednice Zajedničkog povjerenstva za tumačenje Kolektivnog ugovora za djelatnost zdravstva i zdravstvenog osiguranja

održane 13. siječnja 2022. godine

*Upit*

*a) Ima li prvostupnik laboratorijske dijagnostike koji radi u ZZIZ na odjelu ekologije pravo na dodatak od 8% za iznimnu odgovornost za život i zdravlje ljudi?*

*b) Imaju li svi zdravstveni radnici u ZZJZ, bez obzira na kojem radnom mjestu rade,a nisu dr. medicine ili dr. stomatologije, pravo na dodatak zbog iznimne odgovornosti za život i zdravlje ljudi u iznosu od 8 % ?*

**Zaključak broj 86:**

**a) Prvostupnik medicinsko-laboratorijske dijagnostike u zavodima za javno zdravstvo na odjelu zdravstvene ekologije ima pravo na dodatak na plaću za iznimnu odgovornost za život i zdravlje ljudi u iznosu od 8% od osnovne plaće.**

**b) Svi zdravstveni radnici u zavodima za javno zdravstvo bez obzira na kojem radnom mjestu rade i nezdravstveni radnici koji sudjeluju u procesu dijagnostike i liječenja, imaju pravo zbog iznimne odgovornosti za život i zdravlje ljudi na dodatak na plaću u iznosu od 8% od osnovne plaće.**

*Upit*

*Radim u ZZJZ Karlovačke županije u službi za zdravstvenu ekologiju na poslovima voditeljice djelatnosti DDD i voditeljice laboratorija za biološka ispitivanja.*

*a) Da li mi pripada dodatak od 9% obzirom da nemam dodatak za voditelja u koeficijentu?*

*b) Sukladno Zakonu o zdravstvenoj žaštiti članak 155.( biolozi u zdravstvu ), da li mi pripada dodatak na odgovornost za život za život i zdravlje ljudi od 8% ?*

**Zaključak broj 87:**

**a) Voditelju službe za zdravstvenu ekologiju, koji nema dodatak voditelja u koeficijentu, pripada pravo na dodatak od 14 % više u odnosu na dodatak na uvjete rada koji dobivaju zdravstveni radnici u toj službi.**

**b) Biologu u zdravstvu pripada dodatak na plaću zbog iznimne odgovornosti za život i zdravlje ljudi u iznosu od 8 % od osnovne plaće ako sudjeluje u procesu dijagnostike i liječenja.**

*Upit*

*Računa li se služenje vojnog roka u staž za jubilarnu nagradu?*

*Ako se ne računa, prolongira li se za to vremensko razdoblje koliko je trajalo služenje vojnog roka?*

*Odnosno, smatra li se služenje vojnog roka mirovanjem radnog odnosa i ne smatra prekidom kontinuiteta državne službe?*

**Zaključak broj 88:**

**Povjerenstvo nije nadležno odgovoriti na postavljena pitanja.**

**Upućujemo radnika da upit postavi Povjerenstvu za tumačenje TKU-a.**

*Upit*

*a) Ima li pravo na dodatak od 8% za iznimnu odgovornost za život i zdravlje ljudi ?*

*- kao medicinsko laboratorijski ing. radi sve poslove tehničara i inženjera vezanih za pripremu i obradu uzoraka svih vrsta vode, briseva, hrane i predmete opće uporabe te obradu i identifikaciju poraslih mikrobioloških kultura u Službi za zdravstvenu ekologiju - u Odjelu za vode i Odjelu za hranu i predmete opće uporabe*

*- svakodnevno radi monitoring peludi i peludnu prognozu za županiju (u Službi za zdravstvenu ekologiju)*

*- u Statutu ZZJZ Kc-Kž županije između ostaloga piše da "...prati, analizira i ocjenjuje utjecaj okoliša i hrane na zdravstveno stanje stanovništva Županije" .*

*- radi analizu vode na prisutnost mikroorganizma Legionella pneum. zato jer je opasna za ljudsko zdravlje...*

*b) Ima li pravo na dodatak od 17 % za rad s infektima*

*- u Službi za zdravstvenu ekologiju radi puno radno vrijeme, svaki dan od 2000-ite godine, a na monitoringu peludne prognoze, koja ne traje više od 2 sata dnevno, od 2019-e.*

*- svakodnevno se objavljuju nazivi proizvoda koji se povlače s tržišta zbog prisutnosti kemikalija ili mikrorganizama štetnih za zdravlje – te analize rade se u laboratorijima (nalazi se odnose najvećim dijelom na stanovništvo županije, osim kada radi službenu kontrolu).*

*- služba se financira najvećim dijelom sama jer su svi poslovi na slobodnom tržištu osim jednog tima koji čine subspecijalista zdravstvene ekologije i sanit. ing.i za koje HZZO plaća glavarinu od lani.*

**Zaključak broj 89:**

1. **Povjerenstvo upućuje na Zaključak br. 86 sa 22. sjednice Povjerenstva**
2. **Zdravstveni i nezdravstveni radnik u zavodima za javno zdravstvo koji 2/3 radnog vremena radi s infektima ima pravo na dodatak na plaću od 17% s osnova posebnih uvjeta rada.**

*Upit*

*Ima li serviser uređaja za hemodijalizu na Odjelu dijalize pravo na dodatak zbog iznimne odgovornosti za život i zdravlje ljudi sukladno članku 58. KU?*

**Zaključak broj 90:**

**Serviser uređaja za dijalizu nema pravo na dodatak za iznimnu odgovornost za život i zdravlje ljudi.**